b'\n_START_ARTICLE_\nHolger Hjelholt\n_START_PARAGRAPH_\nHolger Hjelholt (12. november 1887 i Refsvindinge \xe2\x80\x93 21. maj 1977 i Sachseln) var en dansk arkivar og historiker._NEWLINE_Han blev f\xc3\xb8dt p\xc3\xa5 Fyn og blev student fra Hesselager latinskole i 1906 og studerede derefter statsvidenskab p\xc3\xa5 K\xc3\xb8benhavns Universitet. Han skiftede dog under dette retning og blev i 1912 cand. mag. i historie med tysk og dansk som bifag. Hans speciale, skrevet under vejledning af Knud Fabricius, omhandlede tysk historie i det 19. \xc3\xa5rhundrede._NEWLINE_Han fik 1913 en guldmedalje for besvarelsen af universitetets prisopgave og blev ansat ved Rigsarkivet samme \xc3\xa5r. Her opn\xc3\xa5ede han efterh\xc3\xa5nden stillingen som overarkivar, og det var hans arbejdsplads indtil han gik p\xc3\xa5 pension i 1956. I 1934 havde han s\xc3\xb8gt om stillingen som rigsarkivar, men blev ikke antaget._NEWLINE_Sidel\xc3\xb8bende opbyggede han et stort historisk forfatterskab fortrinsvis om S\xc3\xb8nderjyllands historie, selv om en af hans mest priste v\xc3\xa6rker er Falsters historie (2 bind, 1934-35). Hovedv\xc3\xa6rket er S\xc3\xb8nderjylland under Tre\xc3\xa5rskrigen (2 bind, 1959-62)._NEWLINE_Han var kasserer for Det kongelige danske Selskab for F\xc3\xa6drelandets Historie 1941-1950 og 1957-1960, og forstander for selskabet 28. januar \xe2\x80\x93 27. januar 1965. Desuden Ridder af Dannebrog og Dannebrogsmand.'